Pale Rider (pellicula 1985)

('eques pallidus') est pellicula Americana a Clint Eastwood anno 1985 disposita, in qua ipse partes primas agit. Qua pellicula contentio parvi gregis aurifossorum contra potentem fodinae dominum narratur. Titulus pelliculae ad unum ex quattuor equitibus apocalypticis, scilicet ad Mortem equo pallido vectam, refertur.In Apocalypsi 6:7-8.

 Argumentum 
Aetate occidentis feri, parvus vulgarium aurifossorum grex, cui praepositus est Hull Barretius, vir Deo devotus, cum sponsa Sara Wheeler, in eo est, ut mox a Coy LaHoodii, magnatis metallicorum, satellitibus vi expellatur, nam LaHoodius totam regionem exspoliare vult. Megan, Sarae filia tenerae aetatis, post impetum, iin quo canem suum amittit, a Deo miraculum precatur.

Et paulo post, miraculum in forma advenae equo pallido vecti apparet, qui auxilio venit Barretio, qui a sicariis LaHoodii in oppido vexatur. Barretius gratiam habens servatorem suum ad cenam invitat, et in tergo advenae sex animadvertit glandium vulnera  cicatricibus notata. Advena collare clericale indutus ad mensam cenatoriam advenit nullo dicto nomine, unde apud fossores Praedicator appellatur. Fossores eius impulsu fiduciam suam recuperant.

LaHood ex Sacramento reversus Praedicatorem pecunia conrumpere conatur, sed frustra a ferendo subsidio deterrere nequit. Itaque violentià minatus infamem inmittit sicarium, Mareschallum Stockburn appellatum, quem satellites sex comitantur. Praedicator non iniquo sed firmo animo Meganam ei amorem suum confessam arcet. Irata eum obiurgat, sed cum ille mane postero evanuerit, Megan paenitentia impletur.

Unus ex aurifossoribus magnum auri inventum in oppido celebrat, ebriusque LaHoodium provocat. Forte advenit Mareschallus Stockburn. Aurifossor ille a satellitibus Mareschalli provocatur ad sclopetandum, nam qui primo pistolium extraxerit, lege interfici potest. 

Interea Praedicator, qui heros sclopetarius redit, vix inpedit, quin Megan a LaHoodii filio stupretur. Etiam Sara, quamvis Barretio sponsa, amorem suum ei confitetur. Mareschallus Praedicatorem ad certamen singulare mane postero provocat. Sed Praedicator primum viros LaHoodii interficit, deinde in abscondendi ludo callido satellites Mareschalli singulos sclopetat. 

Tandem soli duo adversarii restant. Praedicator Mareschallum occidit, qui eo momento illum adgnoscere videtur. Nam eius corpus fere eadem vulnera sclopetaria habet, quae Praedicator fert. Postremo LaHood ex insidiis eum sclopetare vult sed a Barretio occiditur. Deinde Praedicator Barretio vale dicit, et recta via abequitat.

 Partium distributio (partim) 
 Clint Eastwood hic Praedicator
 Michael Moriarty hic Hull Barretius
 Carolina Snodgress hic Sara Wheeler
 Richardus Dysart hic Coy LaHoodius
 Christopher Penn hic Josua LaHoodius
 Sydney Penny hic Megan Wheeler
 Joannes Russell hic Mareschallus Stockburn

 De confectione pelliculae 
Pellicula conparabilis, qua Eastwood usus esse videtur exemplari, sine dubio High Plains Drifter est, quam ipse duodecim annis ante fecerat. Pellicula aliquatenus eiusdem generis est Shane anno 1953 confecta. Cum in pellicula de qua hic agimus, tum alibi quoque apud Eastwood, imaginibus religiosis locus quidam est.Marsh & Ortiz 1998: 68; confer Jewett (1998).

 Bibliographia
 Jewett (1998) The Gospel of Violent Zeal in Clint Eastwood's 'Unforgiven', Christianity and Literature 47: 427-442.
 Marsh, Clive & Ortiz, Gaye (1998) Explorations in theology and film: movies and meaning. Blackwell Publishers.

 Notae 

Categoria:Pelliculae 1985